ทรูเซ็นขายโมโตโรลา แอนดรอยด์ เจ้าเดียวในไทย
ทรู&nbsp; จูบปากโมโตโรลา ส่งแอนดรอยด์ลุยตลาดไทย&nbsp; ชิงเจ้าตลาดสมาร์ทโฟนของไทยสิ้นปี
22 มี.ค. 2553

ทรู  จูบปากโมโตโรลา ส่งแอนดรอยด์ลุยตลาดไทย  ชิงเจ้าตลาดสมาร์ทโฟนของไทยสิ้นปี
นายศุภชัย เจียรวนนท์ กรรมการผู้จัดการใหญ่ และประธานคณะผู้บริหาร บริษัท ทรู คอร์ปอเรชั่น เปิดเผยว่า  ทรูได้เป็นผู้จำหน่ายมือถือโมโตโรลา ไมล์สโตน  ที่ใช้ระบบปฏิบัติการแอนดรอยด์2.1  เพียงรายเดียวในประเทศไทย  โดยจะเริ่มจำหน่ายตั้งแต่วันที่ 3 เม.ย.เป็นต้นไป  ตั้งเป้าเบื้องต้น  1 หมื่นเครื่อง 
ทั้งนี้ การนำมือถือระบบปฏิบัติการแอนดรอยด์ เข้ามาจำหน่าย  เพราะเห็นว่าระบบปฏิบัติการดังกล่าวกำลังเป็นเทรนด์ของทั่วโลก และสามารถสอดคล้องกับ กลยุทธ์คอนเวอร์เจนซ์ของทรูได้เป็นอย่างดี รวมทั้งยังทำให้ทรูเป็นผู้ให้บริการมือถือรายแรกที่จำหน่ายสมาร์ทโฟนทั้ง 3 ระบบ คือ ไอโฟน แบล็กเบอรี่ (บีบี) และ แอนดรอยด์ 
สำหรับการใช้งานนั้นจะเป็นการทำงานบนโครงข่าย  3 จี บนคลื่นความถี่เดิม หรือ เอชเอสพีเอ ซึ่งขณะนี้ทรูมีสถานีรวม 700 สถานี แบ่งเป็น กทม.600 สถานี และ ต่างจังหวัด 100 สถานี และ อยู่ระหว่างการขยายให้เต็มพื้นที่กทม. ภายในเดือน มิ.ย.นี้  
นายปพนธ์ รัตนชัยกานนท์ ผู้ช่วยกรรมการผู้จัดการใหญ่ และรองหัวหน้ากลุ่มคณะผู้บริหารด้านการพาณิชย์ ทรู กล่าวเสริมว่า  ทรูตั้งเป้ามียอดขายสูงสุดของ ตลาดสมาร์ทโฟนในสิ้นปีนี้  จากการที่มีสมาร์ทโฟนให้เลือกหลายระบบ โดยแบ่งกลุ่มเป้าหมายชัดเจน คือ  บีบี เน้นเจาะลูกค้าองค์กรเป็นหลัก ไอโฟน สำหรับผู้ที่มีความภักดีต่อแบรนด์นี้และ แอนดรอยด์ มุ่งจับกลุ่มผู้ที่เน้นเรื่องการใช้งานที่หลากหลาย โดยเฉพาะกลุ่มนักศึกษา และกลุ่มที่ตามติดเทคโนโลยี ตั้งเป้า 2 หมื่นเครื่องใน 6 เดือน
ทั้งนี้ โมโตโรล่า ไมล์สโตน จะวางจำหน่ายในราคา 1.85 หมื่นบาท ที่ทรูช็อป 111 แห่ง  ในกทม.และปริมณฑล  และ จุดให้บริการทรู อีก 21 แห่ง โดยทรูเสนออัตราค่าบริการ 349 บาทต่อเดือน